Temeljem Opće uredbe o zaštiti podataka (Sl. list EU L 119/1), Zakona o provedbi opće uredbe o zaštiti podataka („Narodne novine“, broj 42/18) i članka 29. i 174. Statuta Osnovne škole Ivana Cankara, Zagreb, Cankareva 10, Školski odbor Osnovne škole Ivana Cankara, dana 05.07.2018.

donosi

**PRAVILNIK**

**O PRIKUPLJANJU, OBRADI I KORIŠTENJU TE ZAŠTITI OSOBNIH PODATAKA FIZIČKIH OSOBA**

Članak 1.

Osnovna škola Ivana Cankara, voditelj je obrade osobnih podataka, odnosno pravna je osoba koja samostalno ili zajedno s drugima određuje svrhe i sredstva obrade osobnih podataka. Uzimajući u obzir prirodu, opseg, kontekst i svrhe obrade, kao i rizike različitih razina vjerojatnosti i ozbiljnosti za prava i slobode pojedinaca, voditelj obrade provodi odgovarajuće tehničke i organizacijske mjere kako bi osigurao i mogao dokazati da se obrada provodi u skladu s Uredbom. Te se mjere prema potrebi preispituju i ažuriraju.

Članak 2.

Pravilnikom o prikupljanju, obradi i korištenju te zaštiti osobnih podataka fizičkih osoba

(u daljnjem tekstu: Pravilnik) uspostavljaju se dužnosti i odgovornosti voditelja obrade za svaku obradu osobnih podataka koju provede sam voditelj.

Zaštita koja se pruža Općom uredbom o zaštiti podataka (u daljnjem tekstu: Uredba) u vezi s obradom osobnih podataka trebala bi se odnositi na pojedince bez obzira na njihovu nacionalnost ili boravište. S time da Uredba ne obuhvaća obradu osobnih podataka koji se tiču pravnih osoba, a osobito poduzetnika koji su ustanovljeni kao pravne osobe, uključujući ime i oblik pravne osobe i kontaktne podatke pravne osobe.

Članak 3.

Definicije za potrebe ovog Pravilnika:

* „osobni podaci” znači svi podaci koji se odnose na pojedinca čiji je identitet utvrđen ili se može utvrditi („ispitanik”); pojedinac čiji se identitet može utvrditi jest osoba koja se može identificirati izravno ili neizravno, osobito uz pomoć identifikatora kao što su ime, identifikacijski broj, podaci o lokaciji, mrežni identifikator ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet tog pojedinca;
* „obrada” znači svaki postupak ili skup postupaka koji se obavljaju na osobnim podacima ili na skupovima osobnih podataka, bilo automatiziranim bilo neautomatiziranim sredstvima kao što su prikupljanje, bilježenje, organizacija, strukturiranje, pohrana, prilagodba ili izmjena, pronalaženje, obavljanje uvida, uporaba, otkrivanje prijenosom, širenjem ili stavljanjem na raspolaganje na drugi način, usklađivanje ili kombiniranje, ograničavanje, brisanje ili uništavanje;
* „ograničavanje obrade” znači označivanje pohranjenih osobnih podataka s ciljem ograničavanja njihove obrade u budućnosti;
* „sustav pohrane” znači svaki strukturirani skup osobnih podataka dostupnih prema posebnim kriterijima, bilo da su centralizirani, decentralizirani ili raspršeni na funkcionalnoj ili zemljopisnoj osnovi;
* „voditelj obrade” znači fizička ili pravna osoba, tijelo javne vlasti, agencija ili drugo tijelo koje samo ili zajedno s drugima određuje svrhe i sredstva obrade osobnih podataka; kada su svrhe i sredstva takve obrade utvrđeni pravom Unije ili pravom države članice, voditelj obrade ili posebni kriteriji za njegovo imenovanje mogu se predvidjeti pravom Unije ili pravom države članice;
* „izvršitelj obrade” znači fizička ili pravna osoba, tijelo javne vlasti, agencija ili drugo tijelo koje obrađuje osobne podatke u ime voditelja obrade;
* „privola” ispitanika znači svako dobrovoljno, posebno, informirano i nedvosmisleno izražavanje želja ispitanika kojim on izjavom ili jasnom potvrdnom radnjom daje pristanak za obradu osobnih podataka koji se na njega odnose;
* „povreda osobnih podataka” znači kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani;
* „poduzeće” znači fizička ili pravna osoba koja se bavi gospodarskom djelatnošću, bez obzira na pravni oblik te djelatnosti, uključujući partnerstva ili udruženja koja se redovno bave gospodarskom djelatnošću;
* „relevantni i obrazloženi prigovor” znači prigovor na nacrt odluke kao i na to je li došlo do kršenja ove Uredbe, ili je li djelovanje predviđeno u vezi s voditeljem obrade ili izvršiteljem obrade u skladu s ovom Uredbom, koji jasno pokazuje važnost rizika koje predstavlja nacrt odluke u pogledu temeljnih prava i sloboda ispitanika i, ako je primjenjivo, slobodnog protoka osobnih podataka unutar Unije.

Članak 4.

Osnovna škola Ivana Cankara kao voditelj obrade vodi slijedeće zbirke osobnih podataka:

* Zbirka osobnih podataka radnika (e-Matica radnika)
* Zbirka podataka osoba na stručnom osposobljavanju za rad

bez zasnivanja radnog odnosa

* Zbirka osobnih podataka radnika - pomoćnika u nastavi

 - Zbirka osobnih podataka učenika (e-Matica učenika)

 - Zbirka osobnih podataka o zdravstvenom stanju učenika

 - Zbirka osobnih podataka učenika s posebnim potrebama

 (primjereni oblik školovanja)

 - Zbirka osobnih podataka roditelja učenika

 - Zbirka osobnih podataka članova Školskog odbora

 - Zbirka osobnih podataka članova Vijeća roditelja

 - Zbirka osobnih podataka vanjskih suradnika

* Zbirka osobnih podataka sudionika natječaja za radna mjesta

Članak 5.

Načela obrade osobnih podataka, odnosno osobni podaci moraju biti: zakonito, pošteno i transparentno obrađivani s obzirom na ispitanika (zakonitost, poštenost i transparentnost).

Podaci moraju biti prikupljeni u posebne, izričite i zakonite svrhe te se dalje ne smiju obrađivati na način koji nije u skladu s tim svrhama (ograničavanje svrhe).

Podaci moraju biti primjereni, relevantni i ograničeni na ono što je nužno u odnosu na svrhe u koje se obrađuju (smanjenje količine podataka).

Podaci moraju biti točni i prema potrebi ažurni; mora se poduzeti svaka razumna mjera radi osiguravanja da se osobni podaci koji nisu točni, uzimajući u obzir svrhe u koje se obrađuju, bez odlaganja izbrišu ili isprave (točnost).

Podaci moraju biti čuvani u obliku koji omogućuje identifikaciju ispitanika samo onoliko dugo koliko je potrebno u svrhe radi kojih se osobni podaci obrađuju; osobni podaci mogu se pohraniti na dulja razdoblja ako će se osobni podaci obrađivati isključivo u Uredbom predviđene svrhe (ograničenje pohrane).

Podaci moraju biti obrađivani na način kojim se osigurava odgovarajuća sigurnost osobnih podataka, uključujući zaštitu od neovlaštene ili nezakonite obrade te od slučajnog gubitka, uništenja ili oštećenja primjenom odgovarajućih tehničkih ili organizacijskih mjera (cjelovitost i povjerljivost).

Voditelj obrade odgovoran je za usklađenost sa Uredbom te je mora biti u mogućnosti dokazati (pouzdanost).

Članak 6.

Radnici su od strane poslodavca upoznati s potrebom uvođenja odgovarajućih tehničkih i organizacijskih mjera kako bi se osiguralo i moglo dokazati da se obrada podataka provodi u skladu s Uredbom.

Članak 7.

Radnici koji obrađuju osobne podatke potpisali su izjavu o povjerljivosti s voditeljem obrade.

Informatičko osoblje koje održava sustav i samim time ima pristup osobnim podacima potpisalo je s voditeljem obrade izjavu o povjerljivosti.

Članak 8.

Pravni temelj uspostave zbirke podataka je slijedeći:

Zbirka osobnih podataka radnika (e-Matica radnika) vodi se jer je obrada nužna za izvršavanje ugovora o radu i obrada je nužna radi poštovanja obveza voditelja obrade koje proizlaze iz radnopravnih propisa.

Zbirka osobnih podataka osoba na stručnom osposobljavanju za rad bez zasnivanja radnog odnosa vodi se za izvršavanje ugovora i obrada je nužna radi poštovanja voditelja obrade koje proizlaze iz Programa aktivne politike zapošljavanja iz nadležnosti Hrvatskoga zavoda za zapošljavanje.

Zbirka osobnih podataka radnika - pomoćnika u nastavi vodi se jer je obrada nužna za izvršavanje ugovora o radu i obrada je nužna radi poštovanja obveza voditelja obrade koje proizlaze iz radnopravnih propisa.

Zbirka osobnih podataka učenika (e-Matica učenika) vodi se jer je obrada nužna radi poštivanja obveza voditelja obrade koje proizlaze iz propisa iz djelatnosti osnovnoškolskog odgoja i obrazovanja.

Zbirka osobnih podataka roditelja učenika vodi se jer je obrada nužna radi upisa djece u prvi razred, obračuna prehrane i programa produženog boravka za učenike.

Zbirka osobnih podataka članova Školskog odbora vodi se jer je obrada nužna radi isplate naknade za prisustvo sjednicama.

Zbirka osobnih podataka članova Vijeća roditelja (ime i prezime, kontakt) vodi se jer je obrada nužna za potrebe poziva na sjednice.

Zbirka osobnih podataka vanjskih suradnika vodi se jer je obrada nužna za izvršavanje obveza iz ugovora o djelu.

Zbirka osobnih podataka sudionika natječaja za radna mjesta vodi se jer je obrada nužna radi provedbe natječajnog postupka.

Članak 9.

Kada se obrada temelji na privoli, voditelj obrade dokazati će da je ispitanik dao privolu za obradu svojih osobnih podataka u pisanoj formi ili u informatičkom obliku (ovisno o tome kako je podatak prikupljen). Ako ispitanik da privolu u vidu pisane izjave koja se odnosi i na druga pitanja, zahtjev za privolu biti će predočen na način da ga se može jasno razlučiti od drugih pitanja, u razumljivom i lako dostupnom obliku uz uporabu jasnog i jednostavnog jezika. Svaki dio takve izjave koji predstavlja kršenje Uredbe nije obvezujući.

Ispitanik ima pravo u svakom trenutku povući svoju privolu. Povlačenje privole ne utječe na zakonitost obrade na temelju privole prije njezina povlačenja. Prije davanja privole, ispitanika se o tome obavješćuje. Povlačenje privole mora biti jednako jednostavno kao i njezino davanje.

Članak 10.

Neće se obrađivati osobni podaci koji otkrivaju rasno ili etničko podrijetlo, politička mišljenja, vjerska ili filozofska uvjerenja ili članstvo u sindikatu te obrada genetskih podataka, biometrijskih podataka u svrhu jedinstvene identifikacije pojedinca, podataka koji se odnose na zdravlje ili podataka o spolnom životu ili seksualnoj orijentaciji pojedinca.

Iznimno će se obrađivati ako je obrada nužna za izvršavanja obveza i ostvarivanje posebnih prava voditelja obrade ili ispitanika u području radnog prava i prava o socijalnoj sigurnosti te socijalnoj zaštiti koje propisuje odgovarajuće zaštitne mjere za temeljna prava i interese ispitanika.

Članak 11.

Ravnatelj/ica Osnovne škole Ivana Cankara donosi odluku o osobama zaduženim za prikupljanje osobnih podataka, kao i obrađivanje i korištenje.

Osobe koje odgovaraju za prikupljanje i obradu osobnih podataka su:

* voditelj računovodstva - odgovorna osoba za obradu osobnih podataka radnika vezanih za obračun plaće (podaci o plaći, bolovanju, obustava na plaći, podaci o računima radnika i drugi podaci o radnicima),
* tajnik - odgovorna osoba za obradu osobnih podataka radnika, osobnih podataka osoba na stručnom osposobljavanju za rad bez zasnivanja radnog odnosa, osobnih podataka članova tijela upravljanja - Školskog odbora, osobnih podataka članova Vijeća roditelja, osobnih podataka o kandidatima za radna mjesta koji sudjeluju u natječajnom postupku,
* psiholog - odgovorna osoba za obradu osobnih podataka učenika (osobito daroviti učenici)
* Pedagog - odgovorna osoba za obradu osobnih podataka učenika
* Edukacijski rehabilitator - odgovorna osoba za obradu osobnih podataka učenika

(osobito učenici s posebnim potrebama)

* Razredni učitelji razredne i predmetne nastave - sudjeluju u prikupljanju i obradi osobnih podataka učenika.

Članak 12.

Osobni podaci uzimaju se neposredno od ispitanika usmeno, pisanim putem ili putem automatizirane obrade podataka.

Članak 13.

Prilikom prikupljanja podataka od ispitanika, voditelj obrade ispitaniku pruža sljedeće informacije:

1. identitet i kontaktne podatke voditelja obrade
2. svrhe obrade radi kojih se upotrebljavaju osobni podaci kao i pravnu osnovu za obradu

i dodatne sljedeće informacije:

1. razdoblje u kojem će osobni podaci biti pohranjeni ili, ako to nije moguće, kriterije kojima se utvrdilo to razdoblje
2. postojanje prava da se od voditelja obrade zatraži pristup osobnim podacima i ispravak ili brisanje osobnih podataka ili ograničavanje obrade koji se odnose na ispitanika ili prava na ulaganje prigovora na obradu takvih te prava na prenosivost podataka
3. ako se obrada temelji na privoli postojanje prava da se u bilo kojem trenutku povuče privolu, a da to ne utječe na zakonitost obrade koja se temeljila na privoli prije nego što je ona povučena
4. pravo na podnošenje prigovora nadzornom tijelu
5. informaciju o tome je li pružanje osobnih podataka zakonska ili ugovorna obveza ili uvjet nužan za sklapanje ugovora te ima li ispitanik obvezu pružanja osobnih podataka i koje su moguće posljedice ako se takvi podaci ne pruže.

Ako voditelj obrade namjerava dodatno obrađivati osobne podatke u svrhu koja je različita od one za koju su osobni podaci prikupljeni, voditelj obrade prije te dodatne obrade ispitaniku pruža informacije o toj drugoj svrsi te sve druge relevantne informacije.

|  |  |
| --- | --- |
|  |  |

|  |  |
| --- | --- |
|  |  |

Članak 14.

Da bi se izbjegao neovlašteni pristup osobnim podacima, podaci u pisanom obliku (Zbirke osobnih podataka radnika, obračuni plaće, naknade plaće ili otpremnine i sl.) čuvaju se u registratorima, u zaključanim ormarima ili sefu. Pristup ključu/sefu imaju samo ovlaštene osobe.

Da bi se izbjegao neovlašteni pristup osobnim podacima koji se prikupljaju elektroničkim putem i općenito podaci u računalima zaštićuju se dodjeljivanjem korisničkog imena i lozinke koja je poznata samo zaposlenicima koji obrađuju navedene podatke.

Osobni podaci u računovodstvenim programima se radi daljnje sigurnosti i tajnosti pohranjuju backupom, jedan puta u danu.

Pristup računalima se radi daljnje sigurnosti može naknadno nadzirati uvidom u „pristup“ pojedinoj zbirci ili podacima općenito, kako bi se pravovremeno moglo ustanoviti je li pristupano zbirkama u skladu sa zahtjevima Uredbe.

Osobni podaci nalaze se na serveru CARNET-a, e-Matica Grada Zagreba, e-Matice Ministarstva znanosti i obrazovanja, Registru u javnom sektoru - FINA, HUSO sustavu i e-Dnevniku.

Članak 15.

Zbirka osobnih podataka radnika počinje se voditi datumom zasnivanja radnog odnosa i ažurno se vodi do prestanka radnog odnosa te se čuva kao dokumentacija trajne vrijednosti u skladu s Pravilnikom o sadržaju i načinu vođenja evidencije o radnicima („Narodne novine“, broj 73/17.). U skladu s istim se vode i podaci o radnom vremenu radnika koje je poslodavac dužan čuvati najmanje šest godina, a u slučaju kada poslodavac ima saznanja da je pokrenut radni spor u pogledu ostvarivanja prava iz radnog odnosa ili u vezi s radnim odnosom, pri čemu bi za ostvarivanje tih prava mogle biti relevantne i evidencije, iste je dužan čuvati do okončanja spora.

Članak 16.

Voditelj obrade prikupljene podatke neće prenijeti trećima, osim ako je to potrebno radi izvršenja zakonske obveze samog voditelja obrade (primjerice podaci o radnicima HZMO-u ili HZZO-u).

Članak 17.

Ispitanik ima pravo dobiti od voditelja obrade potvrdu obrađuju li se osobni podaci koji se odnose na njega te ako se takvi osobni podaci obrađuju, pristup osobnim podacima i sljedećim informacijama:

1. svrsi obrade
2. kategorijama osobnih podataka o kojima je riječ
3. ako je to moguće, predviđenom razdoblju u kojem će osobni podaci biti pohranjeni ili, ako to nije moguće, kriterijima korištenima za utvrđivanje tog razdoblja
4. postojanju prava da se od voditelja obrade zatraži ispravak ili brisanje osobnih podataka ili ograničavanje obrade osobnih podataka koji se odnose na ispitanika ili prava na prigovor na takvu obradu
5. pravu na podnošenje pritužbe nadzornom tijelu
6. ako se osobni podaci ne prikupljaju od ispitanika, svakoj dostupnoj informaciji o njihovu izvoru.

Voditelj obrade osigurava kopiju osobnih podataka koji se obrađuju.

Za sve dodatne kopije koje zatraži ispitanik voditelj obrade može naplatiti razumnu naknadu na temelju administrativnih troškova.

Ako ispitanik podnese zahtjev elektroničkim putem te osim ako ispitanik zatraži drukčije, informacije se pružaju u uobičajenom elektroničkom obliku.

Članak 18.

Ispitanik ima pravo bez nepotrebnog odgađanja ishoditi od voditelja obrade ispravak netočnih osobnih podataka koji se na njega odnose. Uzimajući u obzir svrhe obrade, ispitanik ima pravo dopuniti nepotpune osobne podatke, među ostalim i davanjem dodatne izjave.

Članak 19.

Ispitanik ima pravo od voditelja obrade ishoditi brisanje osobnih podataka koji se na njega odnose bez nepotrebnog odgađanja te voditelj obrade ima obvezu obrisati osobne podatke bez nepotrebnog odgađanja ako je ispunjen jedan od sljedećih uvjeta:

1. osobni podaci više nisu nužni u odnosu na svrhe za koje su prikupljeni ili na drugi način obrađeni
2. ispitanik povuče privolu na kojoj se obrada temelji
3. ispitanik uloži prigovor na obradu
4. osobni podaci nezakonito su obrađeni
5. osobni podaci moraju se brisati radi poštovanja pravne obveze iz prava Unije ili prava države članice kojem podliježe voditelj obrade.

Članak 20.

Ispitanik ima pravo na temelju svoje posebne situacije u svakom trenutku uložiti prigovor na obradu osobnih podataka koji se odnose na njega voditelju obrade podataka i Agenciji za zaštitu osobnih podataka.

U tom slučaju Voditelj obrade više ne smije obrađivati osobne podatke, osim ako Voditelj obrade dokaže da postoje uvjerljivi legitimni razlozi za obradu koji nadilaze interese, prava i slobode ispitanika ili radi postavljanja, ostvarivanja ili obrade pravnih zahtjeva.

Voditelj obrade se dužan očitovati na uloženi prigovor bez odgađanja, a najkasnije u roku od mjesec dana od zaprimanja.

Članak 21.

Voditelj obrade koristi izvršitelje obrade za obradu sljedećih osobnih podataka:

* za obradu osobnih podataka kod obračuna plaća radnika
* za obradu osobnih podataka za ostale potrebe u računovodstvu

Članak 22.

Izvršitelj obrade jamči provedbu odgovarajućih tehničkih i organizacijskih mjera na način da je obrada u skladu sa zahtjevima iz Opće uredbe i da se njome osigurava zaštita prava ispitanika.

Izvršitelj obrade ne smije angažirati drugog izvršitelja obrade bez prethodnog posebnog ili općeg pisanog odobrenja Voditelja obrade.

Obrada koju provodi izvršitelj obrade uređuje se ugovorom između voditelja obrade i izvršitelja. U ugovoru se navodi predmet i trajanje obrade, prirodu i svrhu obrade, vrstu osobnih podataka i kategoriju ispitanika, te obveze i prava voditelja obrade. Ugovor mora biti u pisanom obliku, uključujući elektronički oblik.

Članak 23.

Voditelj obrade u skladu s člankom 30. Opće uredbe nije dužan voditi evidencije aktivnosti obrade.

Članak 24.

Voditelj obrade u skladu s člankom 37. Opće uredbe nije dužan imenovati službenika za zaštitu podataka.

Članak 25.

U slučaju povrede osobnih podataka voditelj obrade bez nepotrebnog odgađanja i, ako je izvedivo, najkasnije 72 sata nakon saznanja o toj povredi, izvješćuje nadzorno tijelo, Agenciju za zaštitu osobnih podataka.

Voditelj obrade dokumentira sve povrede osobnih podataka, uključujući činjenice vezane za povredu osobnih podataka, njezine posljedice i mjere poduzete za popravljanje štete.

U slučaju povrede osobnih podataka koje će vjerojatno prouzročiti visok rizik za prava i slobode pojedinaca, voditelj obrade bez nepotrebnog odgađanja obavješćuje ispitanika o povredi osobnih podataka.

Članak 26.

Ovaj Pravilnik stupa na snagu osmoga (8) dana od dana objave na oglasnoj ploči Škole.

KLASA: 003-05/18-01/01

URBROJ: 251-129-18-01

U Zagrebu, 05.07.2018.

 Predsjednica Školskog odbora:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Magda Bujan, prof.

Ovaj Pravilnik donijet je 05.07.2018., objavljen na oglasnoj ploči Škole 05.07.2018., a stupio na snagu 13.07.2018.

 Predsjednica Školskog odbora: Ravnateljica:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

 Magda Bujan, prof. Silvana Svetličić, prof.